Prema posljednjim podacima, koje je Telegram jučer dobio od Hrvatskog zavoda za javno zdravstvo, ospicama su trenutačno zaražene 154 osobe. Odnosno, toliko ih je evidentirano. Doktori su epidemiju proglasili prije četiri mjeseca, a broj zaraženih do danas se povećao nekoliko puta. Uglavnom je riječ o predškolskoj djeci, a njihov broj svakodnevno raste. “Ovo je prva epidemija ospica u ovom desetljeću. Etablirana je lokalna transmisija virusa, što znači da se virusom ospica sada možete zaraziti i ovdje, a ne samo ukoliko putujete u inozemstvo”, kaže dr. Goran Tešović iz Zarazne bolnice.

“Roditelji koji odbijaju cijepiti djecu uvjereni su da mi ne znamo koliko su cjepiva štetna. A oni znaju, jer su to negdje pročitali”, kaže Bernard Kaić, voditelj odjela za cijepljenje HZJZ-a

Razmjeri epidemije koja je nedavno pogodila zemlju ne mogu se uspoređivati sa situacijom iz pedesetih godina prošlog stoljeća. Tada je od ospica oboljevalo desetak tisuća ljudi godišnje. Takve razmjere spriječilo je obavezno cijepljenje koje je uvedeno 1968. godine. Nakon analize podataka Hrvatskog zavoda za javno zdravstvo, Telegram donosi jednostavan prikaz kako se točno obavezno cijepljenje odrazilo na zemlju. Grafove je za vas pripremio naš dizajner Mihael Radauš.

Ospice

Pedijatar je dužan roditeljima preporučiti cijepljenje. Ako razgovor završi neuspješno, šalje ih na informativni razgovor u Zavod za epidemiologiju. Ukoliko i dalje ne promjene odluku, pedijatar ih prijavljuje Upravi za sanitarnu inspekciju Ministarstva zdravlja, koja ih može kazniti novčanom kaznom od 2000 kuna.

Hepatitis

Zakon o predškolskom odgoju i obrazovanju iz 2002. godine donio je odredbu prema kojoj djeca koja nisu cijepljena ne mogu biti upisana u vrtić. Razumijevanja se ima samo za neurorizičnu i drugu bolesnu djecu s dozvolom za odgodu cijepljenja. U jednom većem zagrebačkom vrtiću doznali smo da su u proteklih pet godina odbili upisati četvero necijepljene djece, na što su se roditelji bezuspješno žalili.

Tetanus

U Hrvatskoj se godišnje cijepi 95 posto djece koja su predviđena za cijepljenje. Međutim, posljednjih godina raste broj roditelja koji odbijaju cijepiti djecu. “Najčešće nam pišu mailove u kojima nas optužuju za genocid. To zna biti degutantno”, kaže Bernard Kaić, voditelj odjela za cijepljenje HZJZ-a.

Hripavac

Povijest obaveznog cijepljenja protiv zaraznih bolesti u Hrvatskoj počinje poslije drugog svjetskog rata. Najprije se u četrdesetima uvodi obavezno cijepljenje protiv tuberkuloze i difterije, a u pedesetima protiv tetanusa i pertusisa, odnosno hripavca.

Dječja paraliza

Sredinom 2002. godine Svjetska zdravstvena organizacija objavila je da je u Europi posve iskorijenjena dječja paraliza. Time je Europa postala četvrta svjetska regija koja je dobila taj status. Dječja paraliza iskorijenjena je tijekom četrnaestogodišnjeg programa cijepljenja sve europske djece mlađe od pet godina.

Difterija

Difterije u Hrvatskoj nema već 40 godina. Danas je prisutna isključivo u nerazvijenim zemljama, na Zapadu je iskorijenjena prije nekoliko desetljeća. Cijepe se bebe, između 18. i 24. mjeseca života, cjepivom pet u jedan.